text: Lørdag blev den varmeste dag i syv uger
  09 januar 2011 kl. 07.19
  Med op til 8,6 grader på Als blev lørdag den varmeste dag siden den 16. november 2010.
  Det var ikke kun fødslen af et kongeligt tvillingepar, der lørdag bragte varme hen over landet. Også naturen fejrede den kongelige fødsel ved at give os det varmeste vejr i mere end syv uger.
   Varmest blev det i Sønderborg, hvor termometeret kort før klokken 18 viste hele 8,6 plusgrader. Og det er faktisk den højeste temperatur målt i Danmark i mere end syv uger eller helt præcist i 54 dage, oplyser TV2 Vejrcenter.
  Det siger noget om, at vinteren i Danmark har været usædvanlig kold. De 8,6 grader er dog ikke nok til at slå temperaturen den 16. november sidste år.
  Her blev der målt 10,6 graders varme i Østjylland. Det skete få dage får vinteren for alvor satte ind med sne i store mængder og is på fortove og kørebaner.
  Lørdag aften passerer en koldfront landet fra vest og temperaturen falder atter en anelse til søndag, men tøvejret fortsætter i de kommende dage, fortæller meteorolog Danny Høgsholt fra TV2 Vejret.
  